Olen kindel, et mitmed lugejad, kes viitsisid seda mõtteharjutust teha, jõudsid probleemini - kuidas saavad autorid olla kindlad, et see signatuur (ülalt alla suunatud töötlusvoog) pole seotud mitte teadvuselamuse endaga, vaid mingi muu protsessiga, mis kaasneb või järgneb teadvuselamusele? Oleks ju võinud teha  kavalaid edasisi katseid, mis oleks autorite järeldust ehk toetanud, kuid praeguses töös esitatakse ainult see üks katse mainitud tulemuse ja tsiteeritud hoogsa järeldusega. Järeldusega, mis ei pruugi olla korrektne, millele pole teaduslikku tõendusmaterjali ja mis seetõttu võib kogu teadvuseteadust kallutada eksitavas suunas. Artikli edu on garanteeritud, sest ilmselgelt kõik teadlased tõepoolest ei viitsi iseseisvalt mõelda - kuidas muidu jõutaks nende järeldusteni ja lastaks sellised järeldused avaldada ajakirjas Science?